## Uredba o Državnoj ergeli lipicanaca

### NN 101/1997 (29.9.1997.), Uredba o Državnoj ergeli lipicanaca

# VLADA REPUBLIKE HRVATSKE

Na temelju članka 12. stavka 2. Zakona o ustanovama ("Narodne novine",
broj 76/93), Vlada Republike Hrvatske je na sjednici održanoj 25. rujna
1997. godine donijela

## **UREDBU**

### **O DRŽAVNOJ ERGELI LIPICANACA**

Članak 1.

Ovom Uredbom osniva se ustanova pod nazivom: Državna ergela lipicanaca.

Sjedište Državne ergele lipicanaca je u Đakovu.

Članak 2.

Osnivač Državne ergele lipicanaca (u daljnjem tekstu: Ergela) je Republika
Hrvatska, a prava i dužnosti osnivača obavljat će Ministarstvo poljoprivrede
i šumarstva (u daljnjem tekstu: Ministarstvo).

Članak 3.

Djelatnost Ergele čine sljedeći poslovi i zadaci:

1. provođenje programa gojidbe lipicanaca u Ergeli i nacionalnom uzgoju;

2. provođenje programa istraživanja u području uzgoja i selekcije konja;

3. razvoj određenih oblika športskih aktivnosti (vrhunski šport u pregu,
dresura i druge discipline);

4. korištenje konja u rekreaciji, hipoterapiji, lovu, hobi-programima,
tradicionalnim priredbama i izložbama;

5. korištenje konja u državnom protokolu, vojsci, policiji i školskom
obrazovanju;

6. ispitivanje radne sposobnosti konja;

7. drugi poslovi utvrđeni statutom.

Ergela ne može mijenjati djelatnost bez suglasnosti osnivača.

Članak 4.

Ergelom upravlja Upravno vijeće Ergele.

Upravno vijeće Ergele čine predsjednik i četiri člana.

Predsjednika i članove Upravnog vijeća Ergele imenuje i razrješava Vlada
Republike Hrvatske (u daljnjem tekstu: Vlada) iz redova istaknutih stručnjaka,
na prijedlog Ministarstva.

Predsjednik i članovi Upravnog vijeća Ergele imenuju se na vrijeme od
četiri godine.

Članak 5.

Upravno vijeće Ergele donosi Statut koji potvrđuje Ministarstvo.

Upravno vijeće Ergele donosi godišnji program Ergele i prati njegovo
izvršenje, donosi proračun prihoda i rashoda Ergele, odlučuje o svim bitnim
pitanjima vezanim za poslovnu politiku i ostvarivanje ciljeva Ergele, donosi
poslovnik o svome radu, odlučuje o unapređivanju rada i učinkovitosti poslovanja,
kupnji, prodaji ili terećenju nekretnina u vlasništvu Ergele te odlučuje
o drugim pitanjima utvrđenim statutom Ergele.

Članak 6.

Radom Ergele rukovodi ravnatelj kojeg imenuje i razrješava ministar
poljoprivrede i šumarstva.

Ravnatelj Ergele imenuje se na vrijeme od četiri godine.

Članak 7.

Ravnatelj Ergele rukovodi Ergelom, zastupa i predstavlja Ergelu i odgovaran
je za njen rad te u sklopu prava i dužnosti utvrđenih ovom Uredbom organizira
i osigurava zakonito i učinkovito obavljanje poslova iz djelokruga rada
Ergele, predlaže Upravnom vijeću Ergele donošenje akata iz njegove nadležnosti
i izvršava odluke Upravnog vijeća Ergele, te obavlja druge poslove koji
su mu statutom ili drugim općim aktom Ergele stavljeni u nadležnost.

Članak 8.

Prava, obveze i odgovornosti uposlenih u Ergeli ostvaruju se u skladu
s propisima o radu i kolektivnim ugovorom.

Članak 9.

Sredstva za osnivanje i početak rada Ergele osigurava osnivač u iznosu
od 200.000,00 kuna.

Sredstva za poslovanja i rad Ergela pribavlja obavljanjem djelatnosti
Ergele i iz državnog proračuna.

Ergela može stjecati sredstva i iz drugih izvora, donacijama, sponzorstvom
i na drugi način sukladno propisima i aktima Ergele.

Članak 10.

Ergela je ustanova koja nema za cilj stjecanje dobiti.

Ukoliko se poslovanjem Ergele ostvari dobit, cjelokupni iznos dobiti
prihod je državnog proračuna.

Članak 11.

Sva ostala prava i obveze Ministarstva i Ergele koja nisu uređena ovom
Uredbom, uredit će se statutom Ergele.

Članak 12.

U roku 30 dana od dana stupanja na snagu ove Uredbe, Vlada će imenovati
članove Upravnog vijeća Ergele.

Upravno vijeće Ergele dužno je u roku 60 dana od dana stupanja na snagu
ove Uredbe donijeti Statut i ostale akte potrebne za rad Ergele.

Članak 13.

Do imenovanja tijela iz članka 12. stavka 1. ove Uredbe i izbora ravnatelja
Ergele, poslove rukovođenja obavljat će direktor "Centra za selekciju konja
PIK-a Đakovo" d.d. s ovlastima privremenog ravnatelja iz članka 15. stavka
1. Zakona o ustanovama.

Članak 14.

Ova Uredba stupa na snagu danom objave u "Narodnim novinama".

Klasa: 620-01/96-01/02
Urbroj: 5030115-97-1
Zagreb, 25. rujna 1997.

Predsjednik
**mr. Zlatko Mateša,** v. r.

Uredba, NN 101/1997-1575